Document ID: 32003D0331

Απόφαση της Επιτροπής
της 7ης Μαΐου 2003
για την τροποποίηση της απόφασης 2003/56/ΕΚ σχετικά με τα πιστοποιητικά υγείας για την εισαγωγή ορισμένων ζώντων ζώων και ζωικών προϊόντων από τη Νέα Ζηλανδία
[κοινοποιηθείσα υπό τον αριθμό Ε(2003) 1460]
(Κείμενο που παρουσιάζει ενδιαφέρον για τον ΕΟΧ)
(2003/331/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 97/132/ΕΚ του Συμβουλίου, της 17ης Δεκεμβρίου 1996, για τη σύναψη της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων(1), όπως τροποποιήθηκε από την απόφαση 1999/837/ΕΚ(2), και ιδίως το άρθρο 4,
Εκτιμώντας τα ακόλουθα:
(1) H απόφαση 2003/56/ΕΚ της Επιτροπής, της 24ης Ιανουαρίου 2003, σχετικά με τα πιστοποιητικά υγείας για την εισαγωγή ορισμένων ζώντων ζώων και ζωικών προϊόντων από τη Νέα Ζηλανδία(3), καθορίζει τις απαιτήσεις πιστοποίησης και τα υποδείγματα των επίσημων υγειονομικών πιστοποιητικών για την εισαγωγή ζώντων ζώων και ζωικών προϊόντων από τη Νέα Ζηλανδία.
(2) Η ανωτέρω απόφαση αποκαθιστά πλήρη ισοδυναμία για ορισμένα ζωικά προϊόντα, καθορίζοντας τα υποδείγματα των επίσημων υγειονομικών πιστοποιητικών, σύμφωνα με το παράρτημα VII της συμφωνίας μεταξύ της Ευρωπαϊκής Κοινότητας και της Νέας Ζηλανδίας περί υγειονομικών μέτρων που εφαρμόζονται στο εμπόριο ζώντων ζώων και ζωικών προϊόντων (εφεξής "η συμφωνία").
(3) Προκειμένου να διευκολυνθεί η μεταπήδηση στα νέα επίσημα υγειονομικά πιστοποιητικά, η απόφαση 2003/56/ΕΚ προβλέπει μεταβατική περίοδο 90 ημερών κατ' ανώτατο όριο. Η μεταβατική αυτή περίοδος λήγει στις 2 Μαΐου 2003.
(4) Η μεικτή επιτροπή διαχείρισης της συμφωνίας, στη συνεδρίαση της 27ης και 28ης Φεβρουαρίου, εξέδωσε σύσταση όσον αφορά τον καθορισμό της ισοδυναμίας των συστημάτων πιστοποίησης για μια περαιτέρω σειρά ζωικών προϊόντων. Η σύσταση αυτή, που συνεπάγεται πλήρη ισοδυναμία για τα εν λόγω προϊόντα, χρειάζεται να εφαρμοστεί σύμφωνα με το παράρτημα VII της συμφωνίας. Ως εκ τούτου, το υπόδειγμα του επίσημου υγειονομικού πιστοποιητικού για τα ανωτέρω προϊόντα, όπως καθορίζεται στο παράρτημα Ι της απόφασης 2003/56/ΕΚ, θα πρέπει επίσης να αντικατασταθεί από το υπόδειγμα όπως παρατίθεται στα παραρτήματα ΙΙ έως V της εν λόγω απόφασης.
(5) Κατά συνέπεια, είναι ανάγκη να παραταθεί κατά 30 επιπλέον ημέρες η μεταβατική περίοδος που προβλέπεται στην απόφαση 2003/56/ΕΚ, ώστε να διευκολυνθεί η μεταπήδηση στα νέα επίσημα υγειονομικά πιστοποιητικά.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 4 της απόφασης 2003/56/ΕΚ αντικαθίσταται από το ακόλουθο κείμενο:
"Άρθρο 4
Για μια μεταβατική περίοδο που δεν θα υπερβαίνει τις 120 ημέρες από την ημερομηνία που θα αρχίσει να εφαρμόζεται η παρούσα απόφαση, τα κράτη μέλη θα επιτρέπουν την εισαγωγή των ζώντων ζώων και των ζωικών προϊόντων που προβλέπονται από το παράρτημα Ι με βάση τα υποδείγματα των πιστοποιητικών που ίσχυαν προηγουμένως."
Άρθρο 2
Η παρούσα απόφαση ισχύει από τις 2 Μαΐου 2003.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 7 Μαΐου 2003.

Labels: 17
0
3
6
18